Ǹdzóe biá. Sáləmen Dávid. 2Ǎ Ńtondôbə, ǹkúkúmá a fon ai ngul dzoe, ábím ńsánán ā sán ai akodé dóe. 3O ngádzáli miǹyián yā ńnə̄m wóe, wa ndzí kig tə̌b mīńtāmáŋ yā bīyé bí ânyu bíé. 4Amú ó ngátə́bə̄ ósū nâ wakúb nye maa ai bifái, o ngábɔ́dī nyé ékād mvɔ́d á ǹlō. 5A ngásíli wa enyiŋ, ńdɔ o ngávə́ nyé dzɔ́: ayǎb mə́lú yā á ngāmǎn kig tɔ eyɔŋ. 6Ai mədɔ móe, dúmá díé á nə anén; wadzaman nyé ai nyangá ai miǹkokoe. 7Watə́le fɔ́ɔ́ nyé á ńtōtōmaamaa étē á ńnomó etɔá, babi ai ású dóe, wa və́ nyé miǹtag. 8Owé, ǹkúkúmá a fidi fɔ́ɔ́ Ǹtondôbə, ńdɔ̄ fə fúlú enyie mətǐŋ Mədaŋ Yóbo yayə́m nye məkǒl á sí təge ai afə́ŋə́lə́. 9Wɔ́ wóe wâyi mǎn sɔ̌m míńzízíŋ míe mísə, m̀bɔ̄ ńnōmo woe a yi mǎn sɔm ébá bálúman ai wa. 10Wayi bɔ ai bɔ́ anə́ ḿbǔŋ ndóan, éyɔŋ ású dóe láyi vám, Ǹtondôbə a yi bɔ́ fénde á ólún wóé étē, eyɔ̌ŋ tē ndóan yǎyī bɔ́ mǎn min. 11Wayi vǎ mvɔŋ dzabán á sí, ǹkǎs bod wábán, wayi wá vaa á zāŋ bɔ́n bə́ bod. 12Tɔ bə́ mān tág naa bâbɔ wa abé, tɔ bə́ mān bui ésɔ̌g á nyɔ́l dzoe, bə́ sə́ kig dzǎm bɔ dzóm; 13amú wayi bɔ́ fudi á mvús ai m̀fan wóe, wayi bɔ́ kədan á mvɔ̄m asú. 14Ǎ Ńtondôbə, kódógō á sí á ngul dzoe ! Ńyīágán kada kádá azombo woe ai Sáləmenen.